1 Abbas de Balerna qui domum Sancti-Andreae visitare neglexit quam visitandam requisierat, tribus diebus sit in levi culpa, uno eorum in pane et aque. 2 Abbates de Arneborc, de Caesarea, de Lapide S. Michaelis, et de Gundonio, qui ad Capitulum non venerunt cum venire deberent, omni sexta feria sint in pane et aqua, et extra stallum abbatis donec Cistercio se praesentent. Abbas de Brebac, hoc denuntiet abbati de Arneborc ; abbas de Lucela abbati de Caesarea ; abbas de Wolkeret abbati de Lapide S. Michaelis ; abbas de Parinia abbati de Godonio. 3  Abbas Vallis Dei in Hispaniis qui non venit ad Capitulum cum venire deberet, poenam super hoc statutam sustineat, scilicet ut omni sexta feria sit in pane et aqua et extra stallum abbatis, donec Cistercio se praesentet. Nisi usque ad Pascha Cistercio se praesentaverit, depositum se esse cognoscat. Abbas de Bonadiela hoc ei denuntiet. 4 Abbas de Kalercio qui non venit ad Capitulum cum venire deberet, poenam super hoc scriptam sustineat, scilicet ut omni sexta feria sit in pane et aqua, et extra stallum abbatis, donec Cistercio se praesentet. Nisi usque ad Pascha Cistercio se praesentaverit, depositum se esse cognoscat. Abbas Grandis Silvae hoc ei denuntiet. 5 Abbas Stamedii qui monialibus de Bitumine mandatum Capituli generalis nuntiare neglexit, tribus diebus sit in levi culpa, uno eorum in pane et aqua, et iterum eisdem mandatum Capituli generalis studeat nuntiare. 6 Abbas Vallis Bonae qui dure et minus reverenter respondit visitatori, tribus diebus sit in levi culpa, uno eorum in pane et aqua. 7 Abbas Mansiadae qui minus reverenter in Capitulo locutus est, tribus diebus sit in levi culpa, uno eorum in pane et aqua. 8 Abbas de Lucela qui patri abbati in domo propria spoliato equitaturam providere neglexit, sex diebus sit levi culpa, duobus eorum in pane et aqua. 9 Abbas de Ferraria qui nec anno praeterito nec praesenti venit ad Capitulum, omni sexta feria sit in pane et aqua, et extra stallum abbatis, donec Cistercio se praesentet, et ad sequens Capitulum veniat super hoc veniam petiturus ; alioquin sciat se deponendum. Abbas Casemarii hoc ei denuntiet. 10 Abbas Belli Loci qui de Domino Guillermo Marescallo mandatum Capituli adimplere neglexit, tribus diebus sit in levi culpa, uno eorum in pane et aqua. Abbas de Coquasala hoc ei denuntiet. 11 Abbas Casae Novae qui hoc anno non venit ad Capitulum cum venire debuisset, scriptam super hoc poenitentiam agat, scilicet ut omni sexta feria sit in pane et aqua, et extra stallum abbatis, donec Cistercio se praesentet et sequenti anno veniat ad Capitulum super hoc veniam petiturus. Abbas Casamarii hoc ei denuntiet. 12 Abbati de Camina quia Curiam Romanam adiit, et in reditu spoliatus fuit, parcitur. Similiter abbati de Claustro propter mandatum Domini Papae, ita tamen ut ad sequens Capitulum veniant super hoc veniam petituri. Similiter excusatur abbas de Versac ad petitionem domini Regis Federici ; qui tamen ad sequens Capitulum veniat de numero equorum de quibus conqueruntur aliqui responsurus. Istud abbati de Camina denuntiabit abbas de Lubens ; abbati de Claustro, abbas de Aurea Valle ; abbati de Versac, abbas de Placem. 13 Abbas de Falera qui non renunciavit abbati Fossae novae poenitentiam a Capitulo indictam, tribus diebus sit in levi culpa, uno eorum in pane et aqua. Abbas Casaemarii hoc ei denuntiet. 14 Abbates qui conversos in expeditionem miserunt hoc anno, tanto tempore in sextis feriis sint in pane et aqua quanto eosdem in expeditionibus constitit commoratos. Similiter et conversi eamdem poenam sustineant. 15 De abbatia Prati benedicti in qua de nocte abbas in lectulo vulneratus est, committitur abbati Dalonensi, qui ad locum accedens digne corrigat quae corrigenda cognoverit. 16 Praecipitur abbati Pontiniaci ut ad domum Caricampi cui, pro nimietate debitorum, iam excidium imminet, personaliter accedens, tale consilium adhibere procuret ne super hoc ad sequens Capitulum querimonia deferatur. 17 Abbati de Topliz qui anno praeterito non venit ad Capitulum, parcitur ad petitionem regis Hungariae, ita tamen ut ad sequens Capitulum veniat. Abbas Claraevallis hoc ei denuntiet. 18 De monialibus Fossatae latronosi committitur abbati de Columba, ut faciat sicut viderit expedire. 19 Abbas Sancti-Spiritus qui hoc anno non venit ad Capitulum, excusatur ad mandatum domini Papae, sequenti tamen Capitulo se praesentet. 20 Abbas de Buxeria qui recepit mortuos ad sepulturam, tribus diebus sit in levi culpa, uno eorum in pane et aqua. 21 Abbas de Claro loco qui corpus ducis Lotharingiae qui sepulturam elegerat in Stulcerburna, tumulari se praesente permisit in ecclesia sua, sex diebus sit in levi culpa, duobus eorum in pane et aqua, et corpus permittat tollere abbati Stulcerburnae cum voluerit. 22 De monachis quos abbas de Nucaria misit ad abbatiam construendam sine licentia Capituli generalis, committitur abbati de Claravalle, qui auctoritate Capituli generalis ordinare satagat sicut viderit expedire. 23 Abbas Loci Dei qui novitium qui necdum octavum decimum annum compleverat, dicitur recepisse, sex diebus sit in levi culpa, duobus eorum in pane et aqua ; et ei parcitur ad praesens de multa misericordia propter penuriam personarum. 24 De abbate de Liza qui noluit recipere visitatorem abbatem de Hobzea et de quo multa alia sunt audita, committitur abbati de Fontanis et de Karkestel, et nihilominus sequenti anno Capitulo se praesentet, veniam petiturus. Abbas de Coquasala hoc ei denuntiet. Abbatia de Lisa iterum Claraevallensi committitur. 25 Abbas de Roseriis qui inconsulto patre abbate monachos recepit quos pater abbas eiecerat, sex diebus sit in levi culpa, duobus eorum in pane et aqua ; et monachi contumaces ad domos alias extra provinciam emittantur, ubi ultimi per annum sint, et omni sexta feria in pane et aqua ; nec revertantur nisi per generale Capitulum. 26 Abbas de Cicador de cuius assensu, ut dicitur, monachos eius in abbatem nigrum a rege fuit assumptus, sequenti Capitulo se praesentet super hoc responsurus. Abbas de Accio hoc ei nuntiet. 27 De abbate de Hylda qui deposito excommunicato dicitur scienter communicasse, committitur abbatibus de Riguevel et de Radacsusen qui quod contra ius actum cognoverint, auctoritate Capituli digne corrigant. Abbas de Walkenrede hoc ei nuntiet. 28 Abbas de Egris qui hoc anno venire debuit ad Capitulum et non venit, sequenti Capitulo veniat responsurus. 29 De abbate de Moralora qui monialem in domo iuxta portam longo tempore tenuit, cui habitum et velum dicitur tradidisse, committitur abbati Claraevallis qui rem diligenter inquirat et digne corrigat et emendet. 30 De abbate de Monte ramorum et monachis et conversis ipsius qui dicuntur male se habuisse erga visitatorem suum, committitur abbati Claraevallis. 31 De retractandis definitionibus, committitur domino Cistercii et quatuor primis abbatibus, qui auctoritate Capituli generalis convocent secum quos viderint convocandos, et corrigant quod viderint corrigendum. 32 Praecipitur abbatibus de derivatione Morimundi, qui pecuniam in subsidium terrae Ierosolymitanae assignatam iam per septem annos persolvere neglexerunt, ut in sequenti Capitulo ex integro persolvant ne gravior in eos sententia promulgetur. Illis autem qui praesentes sunt, auctoritate Capituli generalis praecipitur ut ante quam recedant, ad voluntatem et consilium abbatis Morimundi super hoc satisfaciant. 33 Prior Altae cumbae qui non procuravit ut Fossa nova visitaretur, tribus diebus sit in levi culpa, uno eorum in pane et aqua. Monachus Altae cumbae qui praesens est hoc ei denuntiet. 34 Conceditur priori de Valle Caulium ut domus ipsius associetur beneficiis Ordinis, et cum ceteris conscribatur. 35 De abbate Sancti-Ioannis qui anno praeterito et praesenti non venit ad Capitulum, cum venire deberet, et de quo alia multa dicuntur, committitur abbati Claraevallis. 36 Praecipitur illis qui accessuri sunt ad nundinas Sancti-Bodulfi in Anglia, ut de paupere domo de Capite suis non accipiant avenam nisi nocte una, et de cetero sibi et suis in omnibus necessariis de proprio provisuri. 37 Querimonia abbatis Exoldunensis de abbate de Pratea, committitur abbatibus de Bono radio et de Varanis. 38 Querimonia abbatis de Begar contra abbatem de Querquestoda, committitur abbatibus de Bilduas et de Croquedono qui vocent quos viderint convocandos. Abbas de Blanchalanda hoc eis denuntiet. 39 Querimonia abbatis de Abelchonio contra abbatem de Pultona committitur abbatibus de Pola et de Basinwen. 40 Querela quae vertitur inter abbates Belli loci et de Stanlia, committitur abbatibus de Wardona et de Wodurna et de Dore auctoritate Capituli terminanda, non obstante aliqua contradictione saecularium. Abbas de Coquesala hoc nuntiet eis. 41 Querela Iacobi clerici contra abbatem de Rufort committitur abbati de Kirkestel qui sine dilatione, mediante iustitia, quod iustum fuerit eidem clerico faciat exhiberi. Dominus Cistercii hoc eis faciat nuntiari. 42 Querela Decani et Capituli Treverensis contra abbatem de Ostreborc committitur iterum abbatibus Uterinae vallis et de Sconaugia, auctoritate Capituli terminanda. 43 Querela abbatum Sancti-Andreae et de Tileto committitur abbatibus de Columba et de Alta ripa qui quod auctoritate Capituli generalis statutum est super hoc inviolabiliter faciant observari, transgressores digne punientes. 44 Iniungitur abbatibus de Sacra moenia et de Ursaria ut causam quae vertitur inter abbatem Claraevallis et abbatem de Superaddo ex una parte, et abbatem de Carrazeto ex altera parte super abbatiis de Monte ramorum et de Monte fero diligenter inquirant, et causam plenius instructam remittant ad audientiam Capituli generalis. 45 De conversis de Anglia qui lanas dicuntur emere ut carius vendant, committitur abbatibus de Fontanis et de Blancha landa qui rem diligenter inquirant et auctoritate Capituli corrigant et emendent, providentes nihilominus cum abbatibus de de Bildoas et de Furnesio, qui et quales abbates de partibus transmarinis singulis accedant ad Capitulum generale, et maxime anno subsequenti. 46 Conversus de grangia de Rabiola qui inhoneste dicitur recepisse abbatem ad Capitulum venientem, omni sexta feria usque ad Pascha sit in pane et aqua et semel in hebdomada disciplinam accipiat. Ultimus sit usque ad tempus praefinitum. 47 De monacho de Escure, committitur abbati Morimundi qui episcopum Lingonensem super eo conveniat et ei supplicet ex parte Capituli generalis ut consilii et auxilii manum apponat. 48 Petitio Roderici Ferrandi de construenda abbatia admittitur. 49 Petitiones Malcobni et comitis Willermi de abbatiis *construendis,* committuntur abbatibus de Kinlos et de Cupren, qui vocato secum abbate de Neobotl, ad loca illa accedant, et diligenter inquirant si Ordini sint idonea si sufficientiam habeant in possessionibus, et quod invenerint, Capitulo sequenti renuntiant. 50 Petitio episcopi Tridentini de abbatia construenda committitur abbati Morimundi. 51 Petitio comitis de Arber de abbatia construenda exauditur. 52 Petitio de Landegravi de recipiendis monialibus committitur abbati Morimundi. 53 Abbates Boni Montis et de Trapa qui in dedicationibus ecclesiarum suarum, ultra terminum constitutum, receperunt ingressum mulierum, deponuntur in instanti. 54 Anno ab Incarnatione Domini MCCXIV, statutum est in generali Capitulo, ut nullus audeat deinceps terras, vineas, furnos vel molendina emere vel acquirere, nisi in puram eleemosynam et solemnem donationem nobis donata fuerint ; quas tamen propriis sumptibus aut manibus non excolamus, sed aliis vendamus, vel excolendas tradamus. Trangressor, si abbas fuerit, sine retardatione deponatur. Alii quorum consilio factum fuerit, ad aliam domum emittantur sine spe reversionis. 55 In omnibus locis nostris in quibus constat ecclesias cum cimeteriis exstitisse et adhuc vestigia supersunt, si ecclesiarum aedificia supersunt, altaria construantur. Si parietes corruerint, novae capellae reaedificentur, et bis tantum in hebdomada missas ibi liceat celebrare. 56 In litania sanctus Ioannes Evangelista, et sanctus Thomas martyr, et sancta Catherina nominentur. Et de sancta Catherina festum duodecim lectionum fiat. Missa sicut de sancta Prisca, cetera sicut de sancta Lucia. 57 Nullus ecclesias parochiales recipiat. Transgressor, si abbas fuerit, sine retardatione deponatur. Alii quorum consilio factum fuerit a domo propria emittantur. 58 Constitutio de non habenda societate cum saecularibus in terris excolendis et pecoribus nutriendis firmiter in posterum teneatur ; nec liceat alicui terras alienas excolere vel conducere ad excolendum. Transgressor, si abbas fuerit, ab officio altaris abstineat, ceteri quorum consilio factum fuerit ad aliam domum non redituri emittantur. 59 Clerici sub habitu saeculari et in sacris ordinibus constituti, qui in conversos recipiuntur, cum hoc abbati constiterit, eiiciantur. 60 Abbatiarum commutatio vel transmutatio non fiat, nisi de consensu generalis Capituli. 61 In omnibus missis in conventu, quando elevatur hostia salutaris, campana uno ictu pulsetur. Omnes qui audierint, flexis genibus orationem quam Dominus inspiraverit faciant. 62  Decretum Capituli generalis Ordinis *Cisterciensis.* Frater Arnaldus dictus abbas Cisterciensis totumque Capitulum generale omnibus qui praesentem sunt paginam inspecturi in perpetuum. Dum memoria mortalium labilis est, ad evitandum oblivionis periculum, commendabilis Dei ecclesiae consuetudo introduxit, ea quae perpetuitatem desiderant scriptis authenticis adnotari. Hinc est quod universitati vestrae notum sit volumus, quod cum inter W[illelmum] Dalonensem et Hug[onem] Bonaudae abbates super abbatiis de Loco-Dei et de Chamboniis, et earum pertinentiis contentio versaretur, tandem in venerabiles coabbates nostros R[ogerium] de Belbec, D. [Oliverium] de Quinciaco et R[adulfum] de Floragia, quos in eadem causa eisdem generale Capitulum concesserat auditores, fuit hinc inde amicabiliter compromissum, dicti vero abbates coram nobis in generali Capitulo constituti, arbitrium suum protulerunt in hunc modum, videlicet quod abbatia Loci-Dei cum omnibus quae in praesentiarum possidet, vel in futurum possessura est, ad Dalonensem ecclesiam libera et absoluta de cetero tamquam filia spectaret, abbate Bonaedae de consilio et assensu patris sui Phi[lippi ?] abbatis Mansiadae pro se et conventu suo concedente et resignante ; et si quid quaestionis inter eos moveri poterat, sopitis querelis omnibus, alterutrum remiserunt. Abbates vero et conventus Bonaldae domum de Chamboniis cum possessis et possidendis in filiam propriam perpetualiter obtineat, concedente et resignante sibi pro se et conventu suo abbate Loci-Dei, de voluntate et consilio patris sui Willelmi abbatis Dalonensis omnino cessante figmento. Ut autem haec rata et integra perpetuo perseverent, praesenti cartulae sigillum nostrum et quatuor primorum abbatum Simonis Firmitatis, J[oannis] Pontiniaci, C[onradi] Claraevallis, et P. Morimundi apponi fecimus ad obtinendam perpetui roboris firmitatem. Actum anno Incarnati Verbi M.CC.XIV. 